Më shumë a më pak kamera sigurie?
Në vazhdën e shpërthimeve në maratonën e Bostonit, ka rinisur debati rreth kamerave të mbikëqyrjes në mjediset publike
Në vazhdën e shpërthimeve në maratonën e Bostonit, ka nisur një debat rreth vendosjes ose jo të më shumë kamerave mbikëqyrjeje në mjediset publike. Kjo çështje është debatuar për shumë vite në Britani - një ndër vendet me numrin më të lartë të kamerave televizive me qark të mbyllur në botë. Materiali në vazhdim sjell hollësi nga përpjekjet për të kuptuar se cili duhet të jetë ekuilibri mes respektimit të jetës private dhe mbrojtjes publike. FBI-ja publikoi pamje prej kamerave të sigurisë të të dyshuarve për bombardimet në Boston tre ditë pas sulmit, të regjistruara vetëm pak momente para se dy bombat të shpërthenin. Peter J. Ahearn, ish-agjent special i FBI-së, thotë se kamerat e mbikëqyrjes janë tani një nga mjetet kryesore të hetimit. Autoritetet e Bostonit thonë se, herën e fundit që ishin numëruar në vitin 2007, qyteti kishte 147 kamera sigurie dhe më shumë se 400 në autobusë dhe metro, duke mos përfshirë kamerat private. Tani, disa njerëz janë duke bërë thirrje për shtimin e këtyre kamerave, duke cituar histori suksesi të përdorimit të tyre në Londër, ku këto aparate mbikëqyrjeje janë kudo. Kamerat e sigurisë me qark të mbyllur në stacionet hekurudhore ishin një element i rëndësishëm për të përshpejtuar identifikimin e terroristëve që sulmuan rrjetin e transportit në Londër, në korrik të vitit 2005. Deputeti konservator Philip Davies i konsideron ato një "mjet vendimtar" për shërbimet e sigurisë dhe të policisë. Sipas vlerësimeve, numri i kamerave të vëzhgimit në të gjithë Britaninë mendohet të jetë nga 1,8 deri në 4 milionë. Nick Pickles punon për organizatën "Big Brother Watch" e cila është për një respektim më të madh të privatësisë. Por londinezët me të cilët bisedoi Zëri i Amerikës përgjithësisht i mbështesin kamerat. Hetuesit në Boston vunë në dukje rolin vendimtar që luajti publiku në identifikimin e të dyshuarve. Richard Deslauriers është agjent i Departamentit të FBI-së në Boston. Autoritetet e sigurisë thonë se vigjilenca publike mbetet vija e parë e mbrojtjes në parandalimin e sulmeve terroriste si ato në Boston dhe në Londër.